“เลขาฯสมช.” ห่วงสารพัดม็อบชุมนุม 24 มิ.ย. จ่อเพิ่มมาตรการเข้ม เหตุ ปชช.บางกลุ่มการ์ดตก
“เลขาฯสมช.” ห่วงสารพัดม็อบรวมตัวชุมนุม 24 มิ.ย.นี้ เสี่ยงต่อการเกิดการติดเชื้อโควิด พร้อมวันนี้เตรียมหารือมาตรการเข้มขึ้น หลังประชาชนที่ยังไม่ตระหนักถึงภัย ละเว้นมาตรการป้องกันโควิด-19
23 มิ.ย. 2564

ผู้สื่อข่าวรายงานว่า วันนี้ 23 มิถุนายน 2564 ที่ทำเนียบรัฐบาล พล.อ.ณัฐพล นาคพาณิชย์ เลขาธิการสภาความมั่นคงแห่งชาติ (สมช.) ในฐานะผู้อำนวยการศูนย์ปฏิบัติการศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (ผอ.ศปก.ศบค.) กล่าวถึงกรณีที่กลุ่มเคลื่อนไหวทางการเมือง ประกาศจัดชุมนุมกัน ในวันที่ 24 มิถุนายน หรือวันพรุ่งนี้ หลายกลุ่ม ว่าในมิติของการป้องกันโรคก็เป็นห่วงว่าการรวมตัวกันเสี่ยงต่อการเกิดการติดเชื้อ
ขณะที่จะแนะนำหรือบอกผู้ชุมนุมอย่างไร พล.อ.ณัฐพล กล่าวว่า ปัจจุบันคนไทยทุกคนทราบดี การรวมตัวจำนวนมากทำให้เกิดการติดเชื้อ คงไม่ต้องเตือนอะไร
ทั้งนี้ ในฐานะที่ต้องกำกับและจำกัดไม่ให้เกิดการกระจายเป็นวงกว้างของเชื้อโควิด-19 จะทำเรื่องอื่นๆเพิ่มเติม นอกเหนือจากการเตือนผู้ที่จะมาที่รวมกลุ่มกันเป็นจำนวนมากหรือไม่ พล.อ.ณัฐพล ระบุว่า ปัจจุบันกำลังพิจารณามาตรการที่เข้มข้นขึ้น ตอนนี้ ยังกังวลอยู่ในแง่ของความเดือดร้อนของประชาชน และในวันนี้จะหารือมาตรการที่ต้องเข้มข้นมากกว่าเดิม เพราะในปัจจุบันนี้ยังมีประชาชนที่ยังไม่ตระหนักภัยที่เกิดขึ้นจากการละเว้นมาตรการป้องกันโรค
พล.อ.ณัฐพล ยังกล่าวต่อด้วยว่า ขณะนี้ยังไม่ถึงขั้นต้องบังคับใช้มาตรการจำกัดเวลาการออกนอกเคหะสถาน  แต่เรื่องนี้นายกรัฐมนตรีก็ได้สั่งการ และให้ประสานงานกับสำนักงานตำรวจแห่งชาติ (ตร.) เพื่อควบคุมความเรียบร้อยอยู่แล้ว
ส่วนกรณีปริมาณเตียง ที่จะใช้รองรับผู้ป่วยโควิด-19 กลุ่มสีแดงในเขตกรุงเทพมหานครไม่เพียงพอนั้น เลขาสมช.กล่าวว่า พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม  ได้สั่งการให้กระทรวงสาธารณสุข (สธ.) แก้ปัญหาเรื่องนี้ แล้ววันนี้ ทราบว่าทาง สธ.กำลังพิจารณาเรื่องดังกล่าวอยู่ ส่วนกรณีที่ว่าจะมีโอกาสใช้โรงพยาบาลทหารเพิ่มเติมมีความเป็นไปได้หรือไม่นั้นพล.อ.ณัฐพล กล่าวว่า ต้องรอฟังทาง สธ.พิจารณา